Celebrul actor în vârstă de 88 ani este în continuare îngrijit de medicii de la Spitalul de Ortopedie „Foișor”, iar starea lui de sănătate se îmbunătățește cu fiecare zi.
Starea de sănătate a lui Florin Piersic s-a îmbunătățit
Florin Piersic a început ședințele de kinetoterapie după operația la genunchi. După ce infecția de la genunchi i-a provocat mai multe probleme de sănătate și medicii din cluj au decis să îi scoată stimulatorul cardiac, medicii din București au decis să îi îndepărteze și proteza de la genunchi pentru că riscul de infecție continua să crească.
Medicii care îl îngrijesc au explicat într-un nou comunicat care e starea de sănătate a marelui actor.
„Evaluarea domnului Florin Piersic, făcută în dimineaţa de 15 mai 2024, de către echipa medicală, arată o evoluţie lent favorabilă. Pacientul a început procedurile de kinetoterapie şi recuperarea medicală”, au declarat medicii, potrivit adevărul.ro.
Față de începutul săptămânii, medicii au mai spus că se înregistrează o scădere a parametrilor biologici inflamatori.
Tot luni, celebrul actor Florin Piersic a transmis și primul său mesaj de pe patul de spital.
„Vă iubesc pe toți, oameni buni și va copleșesc cu recunoștința mea! Tineti-ma aproape, pentru că mai am de spus multe povesti minunatului meu public”, a zis actorul.
Cu un strop de umor caracteristic, el își exprimă recunoștința și își asigură fanii că se simte bine și abia așteaptă să se întoarcă pe scenă pentru că de multe ori a zis că teatrul e viața lui. Celebrul actor nu a uitat să le mulțumească tuturor medicilor care au contribuit și continuă să contribuie la îmbunătățirea stării sale de sănătate.
A făcut și o mențiune specială pentru acești medici eroi, pe care i-a numit "medaliați" în inima sa, exprimându-și recunoștința față de fiecare în parte. Deși a trecut prin momente delicate, este încrezător că se va recupera, iar mesajul său transmite și această încredere că va putea să-și continue activitățile și să împărtășească în continuare povești cu publicul său iubit.
Recent, după ce medicii au anunțat că maestrul se simte bine și recuperarea sa începe să dea semne pozitive, Premierul Marcel Ciolacu și Ministrul Sănătății Alexandru Rafila i-au făcut o vizită chiar la Spitalul Foișor, acolo unde Florin Piersic este internat.
„Mă bucur că are o stare de spirit pozitivă. Este o evoluţie pe care o aşteptăm cu toţii. Sperăm că într-un timp relativ scurt o să ajungă nu neapărat să îşi reia activitatea dar să aibă o viaţă apropiată de normal. Continuă tratamentul antibiotic în mod evident. Nu urmează decât să se întâmple o monitorizare a pacientului.
La un moment dat, sigur, că acolo intervenţia aceea trebuie să se încheie - intervenţia chirurgicală din punct de vedere al plăgii operatorii - şi să vedem în continuare paşi pe care îi indică echipa medicală multidisciplinară. După cum ştiţi există cardiolog, anestezist, infecţionist şi medicii de la ortopedie care îl îngrijesc foarte bine” a precizat Rafila, la Spitalul de Ortopedie "Foişor” potrivit Click.ro .